Karl Friedrich Louis Dobermann (2. januar 1834-9. juni 1894) var skatteopkræver og hundefanger. Han skabte denne hund udelukkende for at beskytte sig selv og sine egne interesser. Dobermann er således den eneste hunderace, der udelukkende er skabt med tanke på at forsvare sig mod andre mennesker. Racen som sådan er oprindeligt et produkt af krydsavl med weimaraner, tysk pinscher og vorstehhund. Siden blev også beauceron og muligvis greyhound og manchesterterrier krydset ind. Nogle hævder, at også rottweiler og schæferhund blev krydset ind, men dette er mere usikkert og kan for rottweilerens del have med ligheden i pelsfarve og udseende at gøre. Når det gælder schæferhund, hænger dette sikkert sammen med, at Dobermann selv benyttede sådanne hunde til beskyttelse, før han skabte denne nye hunderace. Karl Friedrich Louis Dobermann viste for første gang sin nye hunderace frem på et hundemarked i Apolda i 1863. Racen blev anerkendt som sådan i 1895, men den første racestandard blev imidlertid ikke fastlagt før i 1910.  Udseende, anatomi og fysik Dobermann er en kvadratisk, muskuløs og velproportioneret stor hund med kort, glat og sort eller mørk brun pels med karakteristiske brune (tan) markeringer og uden underuld. Før i tiden havde denne hund ofte kuperede ører og hale, men dette er ikke længere tilladt i Danmark, da det anses for at være dyremishandling. Kupering tillades dog i andre lande. Hanhunde vejer 40-45 kilo og bliver 68-72 centimeter i skulderhøjde. Tæverne vejer gerne 32-35 kilo og måler 63-68 centimeter i skulderhøjde.  Temperament og egenskaber Dobermann er med sin oprindelse som beskyttelses- og vagthund den ideelle vagthund, men den er samtidig kærlig og venlig. Den er både vagtsom, energisk, lydig, intelligent, frygtløs og loyal. Den ligger nr. 5 på listen over verdens klogeste hunderacer og egner sig derfor som brugs/politihund. Dobermannen elsker at arbejde og er meget nem at træne, men kræver en konsekvent opdragelse: Er der sagt nej, så er det nej og ikke måske. Dette betyder ikke, at man skal være hård ved hunden. Den skal blot vide, at den ligger nederst i hierarkiet. Dette gøres bedst ved positiv indlæring, som de fleste bruger i dag. I hænderne på en engageret og ansvarlig ejer er det en dejlig, kærlig og venlig hund, der er 100 % loyal over for sin familie. Inden køb af en Dobermann, skal man sætte sig ind i racens egenskaber og mentalitet og overveje, om man er i stand til at opfylde hundens behov, både for hundens og familiens skyld.